Saya mau tau Makanan dari Komodo. Jelaskan dalam bahasa banjar

Komodo adalah binatang pamakan binatang lain (karnivora). Tagal, biawak ngini tarancak mamakan daging bangkai. Paitihan nang ada manunjukakan bahua biawak komodo baburu mangsa hidup lawan cara batabun-tabun diumpati lawan sarangan tiba-tiba tahadap kurbannya. Wayah mangsa ngitu sudah dalam jangkauannya, komodo langsung manyarangnya lawan maigut di higa bawah awak atawa rakungan. Komodo mandapati mangsanya lawan mamakai ilatnya nang kawa marasaakan bau mangsa, binatang mati atau sakarat pada intangan sampai 9,5 kilumitir.

Komodo mamakan buruannya lawan cara marabit putungan ganal matan daging, imbah ngitu managuknya bulat-bulat, pahadangan tungkai mukanya manahan awak mangsanya. Gasan mangsa baukuran halus sampai saganal kambing, bahanu komodo langsung mahabisakannya sakali taguk. Banyu liur di muntung komodo mambantunya managuk mangsanya. Saupama damintu, runtutan managuk tatap mamarluakan waktu nang panjang, rancaknya 15–20 manit diparluakan gasan managuk saikung kambing. Komodo bahanu bausaha mahancapi runtutan managuk ngitu lawan manikin daging mangsanya ka puhun atawa batu, gasan mamaksa daging "masuk" malalui rakungannya. Gasan mahindari panyumbatan udara wayah managuk, komodo bahinak malalui sabuting handil halus di bawah ilat, nang bahubungan langsung lawan hampaunya. Wihangnya komodo kawa dibuka sakahandak marga utut tangkuraknya nang linak, mamungkinakan komodo kawa malahap mangsa nang ganal sampai saganal 80% bubut awaknya saurang dalam sakali makan. Mangsa komodo tuha di antaranya reptilia halus (tamasuk janisnya saurang), babi hutan, kambing, minjangan, kuda, wan hadangan. Sadangakan komodo anum mamangsa karangga, hintalu, mamalia, wan reptilia halus.

Imbah makan, komodo bajalan manyirit awaknya nang kakanyangan mancari tampat tabuka gasan bajamur wan mahancapi runtutan pancarnaan. Lamun kada, makanan ngitu kawa mambusuk dalam parutnya wan maracuni awaknya saurang. Marga mitabulismanya nang lambat, komodo ganal kawa batahan lawan wastu makan kikira 12 kali satahun atawa sakali sabulan. Imbah daging mangsanya tacarna, komodo mamuntahakan sisa-sisa tanduk, rambut, wan gigi mangsanya, dalam gumpalan-gumpalan bacampur lawan landir babau haruk. Imbahnya, komodo manyapuakan muhanya ka tanah atawa ka padang sabat gasan mambarasihakan sisa-sisa landir nang masih tatikap di muntungnya.

Wayah makan sacara bakalumpuk, komodo nang baukuran pangganalnya rancaknya makan badahulu, diumpati lawan komodo lain nang baukuran tahalus. Jantan pangganalnya manunjukakan duminasinya malalui basa awak wan dasisannya, nang imbahnya disambut lawan basa nang sama ulih jantan-jantan lain nang tahalus gasan manampaiakan pangakuan bubuhannya atas kakuasaan komodo ganal ngitu. Komodo-komodo nang baukuran sama kawa cagar bakalahi maadu kakuatan, lawan cara badiri pada dua batis balakang, imbah ngitu saling mamukul wan manunjul lawan batis muka, sampai sasaikung mangaku kalah wan mundur walau bahanu nang kalah kawa tabunuh dalam pakalahian wan dimangsa ulih si pamanang.

Bahanu komodo mamangsa manusia jua wan mayat nang ditabuk matan luang makam nang dangkal. Kabiasaan ngini maulah panggana pulau Komodo mahindari tanah bapasir wan mamilih mangubur mayat di tanah liat, wan manukupi atasnya lawan batu-batu sakira kada kawa ditabuk ulih komodo. Ada jua nang manduga bahua komodo baubah gasan mamangsa gajah kihit Stegodon nang suah hidup di Flores. Komodo dikatahui suah jua mangajutakan wan manakutani minjangan-minjangan bibinian nang rahatan batianan, lawan harapan supaya kaguguran wan bangkai janinnya kawa dimangsa, sabuting kalakuan nang didapati jua di binatang-binatang pamangsa ganal di Aprika.